**Zbor întunecat**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Povestea lui n-a fost nicicând cântată,

fiind prea tristă pentr-acele vremi

în care bieții trubaduri boemi

aveau o libertate limitată.

Li se cereau balade-n care totul

era desăvârșit, era frumos,

uitând de tot ce-i trist și-ntunecos,

iar falsa veselie, antidotul.

Povestea lui e o poveste tristă

și am s-o povestesc în versul meu

cum mi-a șoptit-o-n vis un alizeu:

ciudată, rece, suprarealistă.

Era îndrăgostit, dar soarta crudă,

o boală nemiloasă i-a adus

iubitei lui, iar el a fost supus

la suferință și la multă trudă,

Căci tot ce-a încercat a fost zadarnic,

cu vraci, cu doctori mari, cu vrăjitori,

cu șarlatanii tămăduitori

pe care i-a plătit din plin, slugarnic.

A tot umblat când, într-un colț de țară,

un om ciudat i-a spus, misterios,

că undeva-n ținutul cel muntos,

există oameni care, noaptea, zboară,

Iar ziua dorm ascunși în întuneric,

feriți de soarele ce îi ucide,

ființe ce de sânge sunt avide,

cu un aspect aproape cadaveric.

Sunt reci și blestemați la nemurire,

pe care au primit-o și-o pot da

aceluia ce i-ar putea ruga

nu pentru el, ci pentru o iubire.

A hotărât, atunci, că viața asta,

așa cum a trăit-o, va schimba,

va fi tot pe Pământ, dar altcumva,

va fi cu ea, va alunga năpasta,

Și, amândoi, își vor începe zborul

alături, sub un cer întunecat,

vor rătăci din nou, pe înserat,

în viața-n care nu există dorul.